Betogers maak amok in VentersdorpArgieffoto: Phillip Bruwer ŉ Polisievoertuig en ŉ vragmotor is Dinsdag in Ventersdorp in Noordwes aan die brand gesteek. Brig. Sabata Mokgwabone, provinsiale polisiewoordvoerder, het Woensdag aan Maroela Media gesê die voorval het tydens ŉ beweerde diensleweringsbetoging plaasgevind. Dit is egter nie presies duidelik waaroor die inwoners ongelukkig is nie. “Volgens inligting het ŉ onbekende hoeveelheid gemeenskapslede die kruising van die N14 en die Klerksdorp-pad versper met buitebande wat aan die brand gesteek is en ander voorwerpe,” het Mokgwabone gesê. “Die voorval het daartoe gelei dat vier voertuie met klippe bestook en ŉ polisievoertuig en ŉ vragmotor aan die brand gesteek is.” Drie mense is teen Dinsdagaand in verband met openbare geweld in hegtenis geneem. Die polisie het teen 21:00 die situasie onder beheer gehad en is steeds op die toneel om die situasie te monitor.